送魏珪覲省
作者：李羣玉
朝代：唐

paragraphs: 木落楚色深，風高浪花白。
送君飛一葉，鳥逝入空碧。
猗歟白華秀，傷心倚門夕。
不知雲漲遙，萬里看咫尺。
蕭蕭青楓岸，去掩江山宅。
離觴有黃花，節物助淒戚。
瀟湘入𤃩桂，一路縈水石。
煙蘿拂行舟，玉瀨鏘枕席。
多君林泉趣，耽翫日成癖。
長嘯凌清暉，襟情當雪滌。
登龍屈指內，飛譽甚籍籍。
未折月中枝，寧隨宋都鶂。
曰余吞聲地，舉足傷瓦礫。
見爾一開顏，溫明乃珠璧。
春風到雲嶠，把酒時相憶。
荳蔻花入船，鷓鴣啼送客。
颺天與瘴海，此去備沿歷。
珍重春官英，加餐數刀帛。